It's all about TRENDS

# [כתבה מס' 1: סיכום שבוע האופנה בניו יורק – אביב – קיץ 2014](http://saloona.co.il/elisheva/?p=12627)

אי אפשר לדבר על הטרנדים של קיץ 2014 מבלי לסקר תחילה את שבוע האופנה בניו יורק. שבוע האופנה הוא אירוע מיוחד, מהמם ומפואר שכולו תצוגות אופנה של מעצבים בינלאומיים מהשורה הראשונה.  
בין המעצבים בלטו במיוחד מייקל קורס, המותג של התאומות אולסון, אלכסנדר וונג.... אז נתחיל?

**מייקל קורס** : קולקציית קיץ 2014 , אחת הקולקציות הטובות של מייקל קורס, גבר שיודע מצויין מה נשים רוצות ללבוש. "רומנטיקה קיצית" היא כינה את הקולקציה, שאכן הייתה רומנטית וסקסית באותה מידה ובגזרות נינוחות מהרגיל אצל קורס, שהמראות שלו הם לרוב יותר מחויטים.

ההשפעות היו בעיקר משנות ה 40 ומעט משנות ה 70 אבל הוגשו באופן מודרני ונחשק, כפי שקורס יודע לעשות. שמלות קלוש בסגנון שנות ה 40 עם הדפס פרחוני באורך מידי, קרדיגנים קטנים וז'קטים עם חגורת מותן דקה וחצאיות עיפרון, ז'קטים גדולים יותר שרק הונחו על כתפי הדוגמניות, ומכנסי באגי בסגנון גברי, רחבים במיוחד ובעלי מותן גבוהה, כמו אלה שנהגה ללבוש השחקנית קתרין הפבורן בסרטים שלה ושמלות מקסי ארוכות בסגנון סבנטיז.

כאמור מעבר להיותה מלטפת ורומנטית, הייתה הקולקציה סקסית באופן שאין לי אלא לכנותו – בטוב טעם. לחצאיות ושמלות במראה שמרני לכאורה, היה שליץ עצום שנחשף רק כאשר הדוגמניות צעדו על המסלול, חצאיות קלוש אחדות היו שקופות למחצה ועטפו את קווי המתאר של הגוף בצורה סקסית אך לא פרובוקטיבית מידיי. פלטת צבעים בלבן, חום, בז’ וגם כחולים למיניהם וקלאצ’ים ענקיים ומדליקים, היו עוד נדבך בתצוגת בגדיים חלומיים בהחלט.

**רלף לורן**:

ההקשר לסיקסטיז בלט כבר מהדגם הראשון, כאשר הדוגמנית סאשה לוס יצאה למסלול עם שמלת מיני שחורה וצווארון בייבי לבן, גרביים שחורות עד הברך ונעלי מרי ג’יין. מצעד השחור ולבן באווירת המוד, המשיך לזרום אל המסלול עם עוד-25 דגמים של שמלות מיני וחליפות מכנסיים (שכללו גם הדפסי פסים, משבצות ופרחים בשחור ולבן) ונגיעות קטנות בהשפעת המלתחה הגברית, כמו עניבות וכובעים בסגנון כובעי נערי ביה"ס באנגליה.

החלק השני של התצוגה נראה היה כאילו הוא לא קשור לחלק הראשון, כאשר צבעי ניאון בוהקים וזוהרים בירוק, צהוב, כתום, אדום וכחול קובלט שטפו את המסלול. אולי מחמת הסנוור, לחלק מהדוגמניות היו משקפיים כהים ואטומים למראה, וההקשר היחיד לתקופת המוד, בא לידי ביטוי בגזרות המיני של השמלות וחליפות החצאית. שום קשר לסיקסטיז, לא היה לעומת זאת בשמלות הערב הצבעוניות שחתמו את התצוגה, אבל זה לא ממש משנה כי הן היו יפיפיות.

ומילה כללית על רלף לורן האיש והאגדה: כבר שנים שהוא מותג מצליח ומבוסס, המייצר תחת שם המותג עוד המוני פרויקטים נוספים כולל מצעים, מגבות, כלי בית, בשמים ועוד... הוא לא הגיע למעמדו זה בגלל נהייה אחרי טרנדים חולפים, אך החיסרון הוא שהוא לא תמיד מחדש, גם עם בגדי קולקציית קיץ 2014 שלו – לא ממש חדשנית ולא לגמרי מקורית, אבל הבגדים עשויים, גזורים ותפורים בצורה כ"כ משובחת שמתחשק ללבוש. זהו סוד הקסם, זה סוד ההצלחה.

**ויקטוריה בקהאם**

לפני חמש שנים בתחילת דרכה כמעצבת, היא התפרסמה עם השמלות חובקות הגוף והמחמיאות שעיצבה אז, אשר הפכו לסימן ההכר שלה. נכון שאי אפשר היה כמעט לנשום בשמלות הצמודות האלה, אבל נשים (רזות!) בכל העולם חטפו אותן.

ייאמר לחלוטין לזכותה של בקהאם, שהיא לא נשארת בנישה הבטוחה שבה הצליחה בעבר ושואפת להמשיך ולהתפתח כמעצבת. כבר בעונה הקודמת היא העלתה דגם אחד בלבד של השמלה הצמודה המזוהה עימה, ועשתה ניסיונות חדשים עם גזרות רחבות יותר (שהיא עצמה בדר"כ לא לובשת) ועם חייטות בהשפעה גברית.

לקיץ 2014 היא הלכה אפילו עוד רחוק יותר בניסיון לחקור פרופורציות חדשות ואלמנטים מהמלתחה הגברית, בגזרות רחבות ורפויות במיוחד של מכנסיים באורך שעד הברך, עם ז’קטים גדולים ללא שרוולים וחולצות לבנות מכופתרות, אך גם כאלה עם סלסולים נשיים בשוליים. אבל על כל מראה גברי שכזה, היו לפחות שתי שמלות מיני קצרצרות בסגנון ספורטיבי (בעיקר בהשפעת עולם הטניס), פלרטטני וצעיר, שהחליפו את חצאיות המידי מהעונה שעברה. המראה המינימליסטי והנקי האהוב עליה, לבש העונה צורה אחרת וקשת הצבעים המצומצמת בלבן, שחור, אפור בהיר במיוחד, ורוד פוקסייה ומעט אדום חלודה, עם פה ושם הדפסים גיאומטריים, רק הבליטה את המראות הנקיים.

<https://www.youtube.com/watch?v=RmffB9yYJ_Q>

**כתבה מס' 2:**

**- WIDE LEG**

אני מתרגשת להציג בפניכם את הטרנד הקסום, האצילי, היצירתי והמאוד מאוד נוח… הפעם לא מדובר בעוד סוג של צבע אופייני או בד מסוים אלא במכנסי וויד לג.  
אז עד היום ראינו את הגזרות הצמודות (סקיני), הארוכות (מותן גבוהה) שמבליטות את העכוז ומאריכות את פלג הגוף העליון. בקיץ הבא נראה גזרות נשפכות מבדים קלילים, גזרות רחבות, כיווצים בכיסים ועוד...  
אז כדי לתת לכם כלים איך לקנות נכון בקיץ הזה כינסתי לכם כמה אופציות נחמדות וקלות ליישום.  
האופציות יתחלקו לפי "עשה" ו "אל תעשה:

עשה:  
שלבו פריטים בגוונים ניטרליים ו/ או בצבעים דומים לצבעי המכנסיים כדי ליצור גובה והצרות היקפים בגזרות צמודות או מבד שקוף שיראה את קימוריכם ויראה את הפוטנציאל שגלום בכם, שימו לב שהמכנס מגיע עד לגובה הרצוי לכם- כל אחת לפי מבנה גופה.   
העמיקו ככל הניתן את המחשוף  
נעליים ארוכות יעזרו לכן להיראות דקיקות וארוכות  
אקססוריז תמיד מוסיף

אל תעשה:  
אל תוסיפו טקסטורות בחלק העליון ובחלק העליון, זה ירחיב אתכם ללא פרופורציה וייתן עומס מיותר שרק יאפיל על גזרתכם.  
  
הערה חשובה- טרנד זה אינו מתאים לבחורות בעלות מבנה כזה שהיקף הבטן גדול/ רחב מהיקף הירכיים והכתפיים.  
חשוב מאוד לשים לב לא לקנות מכנס רחב שקצר עליכן (לא מדיע לאורך הקרסוליים)  
ובבקשה לא להוסיף חולצות שגזרתן נחתכת בקו המותן, זה בדיוק על אותו משקל של הוספת חגורות מותן!

אז מה שנשאר לכן זה להנות... :)

**כתבה מס' 3:** למצוא את האותנטיות שאבדה

כפי שכבר עמדו על כך פילוסופים רבים מתחום התרבות (הדיון המפורסם מכולם היה בוודאי של ולטר בנימין), ליצירות אמנות מהדור הישן, קרי ציור או פיסול, ולטכניקות אומנותיות שבטיות, יכול להיות מעמד מיוחד. אם מפנים את הדיון למקום אחר לגמרי ביחס לזה שחלקם התכוון אליו, אפשר לומר כי חלק מהותי מאותו קסם נעוץ בעובדה שהן לרוב חד פעמיות והיכולת לשכפל אותן מוגבלת מראש לרפרודוקציות נחותות יותר. במילים פשוטות – יצירת אמנות מהסוג הזה היא בדרך כלל אחת, וגם אם יש רבות דומות לה, אין אף אחת זהה לה.  
בעידן בו שכפול מהיר של רעיונות ובגדים נעשה לשיטת פעולה עיקרית, החד פעמי – זה שאין שני לו בעולם - נעשה לנחשק במיוחד. הסיבה לכך פשוטה - הוא לרוב כמעט ולא קיים. אחרי הכל, אחוז צרכני האופנה, גם בקרב צרכני האופנה הגבוהה, שפונים היום אל יצור אישי לפי מידה או רוכשים עיצוב שלא נעשו לו מידות וגרסאות נוספות, הוא בטל בשישים.

אבל מעצבי האופנה העילית, אם להסתמך על קולקציות רבות שהוצגו לאחרונה (ובעיקר אלו לקיץ 2014), מבינים דבר אחד – אם אין כבר יצירות אמנות באופנה, לכל הפחות צריך לחולל את האשליה של אחת כזו על המסלול.

זוהי תנועת נגד שמטרתה למצוא מחדש את האותנטיות שאבדה ולנסות להתחבר למבע כן ואישי. אחרי שבקולקציית החורף של כריסטיאן דיור עיטר המעצב רף סימונס שמלות ותיקים בציורים של פריטי אופנה או צלליות נשים, על חלקם אפילו חתום אנדי וורהול, שלל מעצבים נקטו בשיטה דומה של אימוץ מניירות אמנותיות כקישוט. האמצעים? כל מה שמעורר אסוציאציה ארטיסטית - ממשיכות מכחול פרועות על גבי בגדים (בוטגה ונטה וקרבן) ועד לרישומים ספק-אפריקאים עזים או אביזרי מתכת שניכרים בהם טביעות של עשייה ידנית.

כדרכו בארץ הפופ של האופנה, המעצב קרל לאגרפלד (באופן שאולי חטא לכוונה המקורית של המגמה כולה) בחר בהקצנה. בקולקציה לקיץ 2014 של שאנל, שנערכה לפני כחודש וחצי בפריז, הוא לא הסתפק בבגדים המעוטרים במכתמי צבע בוהקים, שדמו מרחוק לצבעי מים, או באביזרים שרוססו, שובצו וטופלו בשלל אמצעים אומנותיים, אלא הפך את כל חלל הכניסה למקום לגלריית אמנות עצומה בגודלה.

מוטיבים אמנותיים ויזואליים עתידים לשלוט בסדר היום של האופנה בחודשים הקרובים. השאלה היא האם אריג מודפס בכתמי צבע רנדומליים לכאורה, שממנה נתפרה שמלה יפה, או עקבי נעליים שניכרים עליהם דפיקות הפטיש, הם מספיקים כדי להשכיח שהפרדוכס הגדול עדיין קיים; השפה היא שפת האמנות, אך השכפול, עם כל הכוונות הטובות, נותר בעינו...

<https://www.youtube.com/watch?v=F444mqQwHBM> הצצה לתערוכה של שאנל לקולקציית אביב-קיץ 2014

**כתבה מס' 4:**  מיו מיו לקיץ 2014

סאטן, צמר וקטיפה חמימים, הדפסי חיות ופרחים מתוקים, צבעים בוהקים ואיפור פסטלי; תצוגת מיו מיו לקיץ 2014, אחת האחרונות שהוצגו בשבוע האופנה בפריז, הייתה המקום להיות בו.

הליין הצעיר של בית אופנת העל האיטלקי "פראדה", שקיבל את שמו על שם כינוי החיבה של המייסדת והמנהלת הקריאטיבית מיוצ'ה פראדה, הציג את אחת הקולקציות המוצלחות בשבוע האופנה של עיר האורות ואת אחת הקולקציות המקסימות שלו אי פעם.

חגייגה של מתיקות צבעונית וחמימות ילדותית ליוו את העיצובים שכל כך מאפיינים את גברת פראדה, האופנאית האיטלקייה עם הטעם המתוחכם במידה, תחת המטרייה של מיו מיו.

בשורה הראשונה נראו, בין היתר, לינה דנהאם (האנה מגירלז), מישל דוקרי (ליידי מרי מדאונטון אבי) ועוד בנות עם סטייל משגע...

בקולקציה הזו היה שפע מגרה. גרביונים סרוגים כמו בגן ילדים; מעילי צמר וזמש בגזרות רטרו, כיסי אוברסייז ואמרות בגוונים קונטרסטיים; חצאיות מיני נוסח שלהי שנות ה-60; שמלות נסיכה בגזרת סטרפלס; הדפסי חתולים, שועלים, דגים, תוכים ופרחים; מגפי ברך סקסיים ונשיים; שמלות קוקטייל מסאטן וקטיפה עם שולי פרינג'; וכמובן - סנדלי פלטפורמה בגזרת מרי-ג'יין בצבעוניות מרהיבה. חויה פסיכדלית שאינה קשורה בהכרח לסמים, אלא למשהו בריא ורענן דווקא.

המעניין הוא, שלמרות שמדובר בשבוע אופנה לאביב ולקיץ הקרובים, הדוגמניות נראו מוכנות דווקא לעונה קרה. אבל מבט מעמיק יותר גילה בדים קלילים, נעימים ובלתי דוקרים. אופנה לאביב אירופאי או ירושלמי שגורמת לנו להצטער - שוב - על קיץ ארוך וחם מדי.

קמפיין מיו מיו לשנת 2014 <https://www.youtube.com/watch?v=gpGxYsjkoxM>

**כתבה מס' 5:**  להפוך רעיונות גדולים לזהב: שבוע האופנה במילאנו לקיץ 2014

על רקע החדשנות הבלתי נלאית, והרצון להדביק כל פירור של טרנד רגעי (רק כדי להבטיח שתקשורת האופנה, המכורה לסיקורי מגמות, לא תתעלם), נעשים המעצבים שנאמנים לכתב היד שלהם בולטים יותר ויותר. בוודאי, הם תמיד יואשמו בשמרנות מסוימת, או בגישה שדבקה בשימור של עוד מאותו הדבר, אבל ייתכן שלטווח הרחוק האסטרטגיה הזו תוכיח את עצמה טוב יותר בהשוואה לגישת הזיקית, שמחליפה את מצב רוחה וגוונים לפי משב הזרם הכללי. המוח האנושי, אחרי הכל, קולט טוב יותר מסרים אחידים וקונקרטיים ולמרות הטענות המוכרות על האבולוציה, דווקא היציבים הם אלה שפעמים רבות שורדים.  
  
אפשר לקחת לדוגמא את רוברטו קוואלי ודונטלה ורסצ'ה (הוא לבית האופנה הנושא את שמו, היא לבית האופנה שייסד אחיה). כנציגים המובהקים ביותר של הסגנון האיטלקי העכשווי, שמגבה יוקרה מנקרת עיניים וטווסית בעבודות ידניות סיזיפיות וידעניות, הם היו לפני עונות ספורות הרבה פחות רלוונטיים בהשוואה למעמדם בשנות התשעים. אבל, כפי שהוכיחו גם שתי הקולקציות לקיץ 2014, אשר הוצגו בסוף השבוע במסגרת שבוע האופנה במילאנו, שניהם חווים כעת רנסאנס מבלי שוויתרו על שמץ מהזהות הבסיסית שלהם.   
  
עם זאת, ועם כל הכבוד למסורת, עדיין ישנן השפעות עונתיות על כל אחת מהקולקציות המדוברות גם אם לא נרשמה בגידה באמת - קוואלי התמקד בצבעי פסטל וגוונים כסופים, ושילב שמלות מעצימות נוסח שנות ה-20, בזמן שוורסצ'ה התנסתה בפיתוח של צללית מורכבת יותר, שכללה חצאיות מתפזרות, שנלבשו נמוך על האגן, או שלל אופציות מתירניות לחשיפת הטורסו.

גרמני אחר, תומאס מאייר, הוכיח גם הוא שאפשר לשלב בין נאמנות לכתב יד לחושניות, באחת הקולקציות המפעימות ביותר שרקח עבור בית האופנה האיטלקי בוטגה ונטה, בו הוא משמש כמנהל אמנותי כבר 12 שנים.

הסוד, ללא ספק, היה נתון בצללית. היה בה מן ההרואיות – המותניים המכונסים, חשיפת הכתף, הקריצה העדינה שבעדינות לניאו קלאסיציזם (בזכות השימוש המושכל במוטיב של קפלונים ורבידות). ובכל זאת, למרות העוצמה הגדולה, האלגנטיות המסתורית, שנעשתה לחותם אישי של מאייר, לא נפגמה כלל, אלא הועצמה באמצעות שימוש בקשת גוונים לא קייצית בעליל שנעה בין אפורים-חומים, ירוקים עמוקים וצבעי פירות יער. במקומות בהם מעצבים מתבזבזים על רעיונות מנופחים, הוא מנקז שאיפות ואווירה לאופנה של זהב.

<https://www.youtube.com/watch?v=OxXVQlbeLVI> שבוע אופנה במילאנו

**כתבה מס' 6:** חוג הסרטן וחוג הגדי: האקזוטי בקולקציות קיץ 2014

פריחות משונות, דפוסים פראיים, תצוגות אופנה שנערכות על רקע מפלים או גנים בוטאניים וצלליות שפוזלות ללא הרף אל תרבויות מסורתיות – במרדף אחר האותנטיות, מעצבי האופנה מחפשים אחר האקזוטי החדש. ומה עוד יכול להיות אקזוטי, אמיתי וטבעי, בעולם כה קטן עד שכל פינה מוכרת בו? ובכן, כמעט שום דבר, למעט האינטרפרטציה.  
המתח בין הטבעי ולאנושי הם המסגרת העקרונית למגמה הגדולה של הקיץ הבא. חומרים מוכרים וטכניקות המבטאות אומנויות ידניות, ילידיות כמעט, מבקשים לקבל מעטה רענן. פרחים באביב, כדברי אחד הציטוטים המפורסמים בסרט "השטן לובשת פראדה", הם דבר שבשגרה, אבל עובדה שגם הם מצליחים לקבל תפנית שמשאירה אותם רלוונטיים.  
  
זו הסיבה שלטכנולוגיה יש לא מעט מקום ביצירת טקסטורות רבות כל כך בקולקציות החדשות. היא מסוגלת לברוא חלומות חדשים. ואכן, דפוסים פרחוניים וצמחיים מופיעים ביתר שאת ובשלל טכניקות דיגיטליות, המדגישות גוונים רוויים ומלאכותיים בכוונה.  
  
בקולקציה של פראדה לשני המינים, וכן בקולקציית הגברים של סן לורן (וגם כמובן במקומות אחרים), דוגמאות מצויירות של חולצות הוואי נוסח שנות החמישים של המאה הקודמת, מתעוררות לחיים. אבל האפקט הוא לאו דווקא אפקט חופשה נוסח טומי בהאמה. השימוש הנוכחי – והדפסי הוואי עתידים להיות מגמה מסיבית בעונה הקרובה – מחדד אופי אקסצנטרי, אולי אף מעט פסיכדלי. כאמור, פרשנות אדם אקספרסיוניסטית ועתירת צבע לטבע. בהקשר הזה, אגב, קל להבין את הפרחוניות בסגנון האר-נובו שקישטה נתחים גדולים מקולקציית הקיץ לנשים של גוצ'י. הדוגמאות כה עזות, עד שהן גורמות לתוכן הבנאלי לכאורה לחרוג מקווי המתאר.

הדוגמאות אינן קשורות רק אל הטבע, אלא גם אל השבטי. הסינרגיה המחברת בין העולם המתועש לעולם הילידי מייצרת, כך מקווים מעצבים רבים, ביטוי מקורי. פיבי פילו מסלין מינפה משיחות מכחול א-מורפיות כדי יצירה עמוסה ומרשרשת, שכביכול מחצינה את אותו מגע אנושי, כשבאותו הזמן ולאותה העונה ריקרדו טישי מז'יבנשי העלה על המסלול דוגמניות בטוניקות המקושטות בדוגמאות חריזה המתגבשות לכדי דוגמת מסכה.

ומי מפיק את הרווח הגדול ביותר? הנשימה. הגרפיקה הגדולה מהחיים שתאפיין את הקיץ הקרוב, שלובה בצללית נינוחה וקלה מאי פעם, שקורצת את טוניקות רפויות, שמלות כפתן וגלביות.

<https://www.youtube.com/watch?v=-pgXeHOBVQs> קולקציית קיץ 2014 של פראדה

תקציר עליי :

היי שמי רוית אלייב ואני סטודנטית לתקשורת חובבת אופנה בת 23.

מי מאיתנו לא אוהבת אופנה, לדעת מה הטרנדים החמים של הקיץ/החורף הבאים עלינו במהירות

באתר שלי אתן יכולות לעקוב אחרי הטרנדים החמים ביותר ותהיו בטוחות שאתן לא מפספסות אף פרט חשוב ☺

בשעות הפנאי אני תופרת בגדים להנאתי שאותם תוכלו לראות בגלריה למטה...

המייל שלי ליצירת קשר ואפילו התייעצות הוא [ravit533@walla.co.il](mailto:ravit533@walla.co.il)

**כתבה מס' 7:** הסוד הוא במחטב: קולקציית הכלות של אליהב שאשון לקיץ 2014

הוא אמנם התפרסם כפיינליסט ב"מאסטר שף", אך עם כל הכבוד לבישול אליהב שאשון מצהיר שהוא קודם כל מעצב ומציג קולקציית שמלות כלה חדשה. ההפתעה הגדולה: מחטבים בייצור עצמי

"קודם כל אני מעצב אופנה שאוהב לעבוד עם נשים, אירועים ושמחות. זה מרגש אותי כל יום מחדש", מצהיר המעצב אליהב שאשון, שזכה להכרה ניכרת בעקבות זכייתו במקום השני בעונה השנייה של התוכנית "מאסטר שף".

עם זאת, ההכרה והאהבה הגדולה לבישול לא העלו בדעתו את המחשבה לעשות הסבה מקצועית לבישול, ההפך הוא הנכון לדבריו של שאשון: "אין ספק ש"מאסטר שף" נתנה לי חשיפה ופרסום, אבל למעשה היא מינפה אותי מבחינה עסקית דווקא בתחום של עיצוב האופנה".

בימים אלו, מלבד השתתפות בתוכניות לייף סטייל שונות, שאשון משיק קולקציית כלות חדשה בה ניתן למצוא שמלות, עליוניות, טופים וחצאיות.  
הדגש לדבריו הוא על הפרטים הקטנים בכל שמלה. ומה הכוונה באותו משפט משומש? בין היתר לשימוש בחגורות מותן, סרטים דקורטיביים ותפרים מורכבים שמטרתם ליצור עיצובים בטקסטורות חדשות.  
בנוסף משתמש שאשון בבדי שיפון קלילים, קרפ, תחרות, טולים רקומים, בדי חרוזים ופנינים, כל זה תוך שילוב סוגי בדים שונים בשמלה אחת כדי ליצור פני שטח ייחודיים. והסוד הגדול? מחטבים שהוא מייצר באופן עצמאי, האמורים לפסל את הגוף מתחת לכל אחת מהשמלות.

<https://www.youtube.com/watch?v=tNUF1_lOqMI&list=PLeIlaoDjTBbGj5-PzyGjJZnIi-wMuDYhA> יוטיוב- אליהב שאשון